เปิดสถิติ “หุ้นไทย” ก่อน-หลังยุบสภา
เปิดสถิติ "ตลาดหุ้นไทย" ช่วงก่อน-หลังยุบสภา ลุ้น SET ปรับตัวขึ้นมาที่ระดับ 1,780-1,790 จุด จากความชัดเจนว่าจะมีการเลือกตั้งช่วงต้นเดือน พ.ค.นี้
เปิดสถิติ "ตลาดหุ้นไทย" ช่วงก่อน-หลังยุบสภา ลุ้น SET ปรับตัวขึ้นมาที่ระดับ 1,780-1,790 จุด จากความชัดเจนว่าจะมีการเลือกตั้งช่วงต้นเดือน พ.ค.นี้
21 ก.พ. 2566

ผู้สื่อข่าวรายงานวันนี้ (21 ก.พ. 66) การเคลื่อนไหวของ SET Index ปรับตัวขึ้นอย่างร้อนแรงปิดที่ระดับ 1,668.63 จุด บวกไป 10.94 จุด ด้วยมูลค่าการซื้อขาย 6.60 หมื่นล้านบาท โดยเกิดแรงซื้อช่วงท้ายตลาด หลังจากพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เปิดเผยหลังการประชุมคณะรัฐมนตรี (ครม.) ว่า ตนเองได้แจ้งที่ประชุมครม.ไปแล้วว่ากำหนดการยุบสภาจะเกิดขึ้นภายในเดือน มี.ค.66 ส่วนกำหนดวันเลือกตั้งในปัจจุบันก็เป็นไปตามที่คณะกรรมการการเลือกตั้ง (กกต.) ประกาศไว้ 7 พ.ค.66
ด้าน นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย ระบุว่า แนวโน้มวันพรุ่งนี้คาดตลาดหุ้นไทยมีโอกาสปรับตัวขึ้นได้ต่อ ตอบรับ Sentiment บวกการเลือกตั้งที่ค่อนข้างชัดเจน แต่การปรับขึ้นอาจยังไปไหนได้ไม่ไกล เนื่องจากวันนี้ขึ้นมาค่อนข้างมากแล้ว พร้อมแนะติดตามยอดขายบ้านมือสองเดือนม.ค.ของสหรัฐคืนนี้ ตลาดคาดไว้ที่ 4 ล้านหลัง ให้แนวต้านไว้ที่ 1,675 จุด และแนวรับ 1,655 จุด
ทั้งนี้ “ข่าวหุ้นธุรกิจออนไลน์” ได้ทำการศึกษาข้อมูลย้อนหลังตั้งแต่เริ่มก่อตั้งตลาดหลักทรัพย์แห่งประเทศไทย (ตลท.) ในทุกครั้งก่อนมีการเลือกตั้งประมาณ 3 เดือนโดยประมาณ พบว่าตลาดหุ้นไทยจะให้ผลตอบแทนที่เป็นบวกเฉลี่ยประมาณ 5.6% โดยในรอบนี้คาดว่าการเลือกตั้งของไทยจะเกิดขึ้นภายในเดือนพฤษภาคมปีนี้อย่างแน่นอน ขึ้นกับช่วงเวลาในการประกาศยุบสภาของนายกรัฐมนตรี

ขณะที่ บล.ทิสโก้ ระบุว่า ขณะที่เหลือเวลาอีก 3 เดือนก่อนที่จะมีการเลือกตั้งในช่วงเดือนพฤษภาคมปีนี้ ซึ่งจากสถิติตลาดหุ้นไทยมักจะตอบสนองก่อนในทางบวก โดยเปรียบเทียบกับสถิติในอดีต จากระดับดัชนีตอนนี้คาดว่าตลาดหุ้นไทยจะมี Upside ประมาณ 100 จุด หรือมีโอกาสขึ้นไปที่ระดับ 1,780-1,790 จุด มองว่าการเลือกตั้งจะเป็นปัจจัยบวกหล่อเลี้ยงบรรยากาศการลงทุนในช่วง 2-3 เดือนข้างหน้านี้
นอกจากนี้ ประเมินว่าผลตอบแทนจากการลงทุนในหุ้นไทยเดือนกุมภาพันธ์นี้ ต่อเนื่องตลอดไตรมาส 1/66 จะให้ผลตอบแทนที่เป็นบวก เพราะจะมีปัจจัยสนับสนุนจากแรงซื้อเพื่อรับเงินปันผล รวมถึงเป็นจังหวะเดียวที่ตลาดหุ้นไทยได้อานิสงส์หนุนจากการเลือกตั้งด้วย
ส่วน บล.โนมูระ พัฒนสิน จำกัด (มหาชน) ระบุ ว่าช่วงก่อนที่จะมีการเลือกตั้งในช่วงเดือนพฤษภาคมปีนี้ มีจิตวิทยาบวกต่อหุ้นมัก Outperform ก่อนการเลือกตั้ง ได้แก่ KBANK, SCB, ADVANC, INTUCH, SC, SIRI, MAKRO, CPALL, KTC, AMATA, MINT, STEC, BEC และหุ้นเกี่ยวกับการเลือกตั้ง ได้แก่ STPI, PR9, NWR, ITD
ด้าน บล.อินโนเวสท์ เอกซ์ ระบุว่า หุ้นที่คาดได้รับอานิสงส์เม็ดเงินสะพัดเข้าสู่ระบบเศรษฐกิจจากการเข้าใกล้สู่ช่วงการเลือกตั้งของไทย เลือก BEC, CENTEL, CPN, MAJOR